Brawe reservis red vier uit brandende huisKonst. Ricardo van Wyk saam dié wat hy uit die brandende huis gered het (Foto: SAPD) Die polisiereservis konst. Ricardo van Wyk van die Kakamas-polisie in die Noord-Kaap het sy lewe gewaag om ’n man en drie kinders uit ’n brandende huis te red. Van Wyk en twee van sy kollegas, sers. Neville Mouton en konst. Melvin de Wee, het Saterdagaand die Witrand-omgewing in Kakamas gepatrolleer toe hulle die brandende huis gewaar het. Dié polisielede het dadelik op die brand gereageer en emmers vol water bymekaargemaak in ’n poging om die brand te blus. Volgens kapt. CJ Prins, polisiewoordvoerder, is Van Wyk sonder om te skroom die brandende huis in om die inwoners te red. Sers. Neville Mouton en konst. Melvin de Wee (Foto: Verskaf) “Aangesien die voordeur reeds in vlamme gehul was, het Van Wyk die venster gebreek om toegang tot die huis te kry. Hy het ’n bejaarde man in die huis gekry en hom na die venster gedra waar hy hom aan polisielede buite die huis aangegee het wat hom toe na veiligheid geneem het,” sê Prins. In daardie stadium het Van Wyk ’n jong kind hoor huil en is hy terug die brandende huis in. “In die huis het Van Wyk op drie kinders, onderskeidelik twee, vier en 11 jaar oud, op ’n bed afgekom. Hy het hulle al drie opgetel en deur die venster aan die ander beamptes aangegee.” Die oorsaak van die brand word nog ondersoek. “Die familie van die bejaarde man en kinders het hul dank teenoor die polisiebeamptes uitgespreek dat hulle hul geliefdes se lewens gered het.” Kol. Dries Witbooi, die stasiebevelvoerder van Kakamas, het die beamptes se heldedade as “braaf” beskryf. “Hulle het hul eie lewens in gevaar gestel om die gemeenskap te dien,” het Witbooi gesê.